Cointelpron muistio, jossa ehdotetaan suunnitelma paljastaa Mustia panttereita rahallisesti tukevan näyttelijän Jean Sebergin raskaus. Suunnitelman tarkoituksena oli *"mahdollisesti aiheuttaa hänelle häpeää tai tahrata hänen ilmeensä yleisön silmissä"*. Salaiset operaatiot, joiden tarkoituksena oli aktivistien julkinen häpäiseminen ja ihmissuhteiden tuhoaminen, olivat yleisiä taktiikoita Cointelpron agenttien keskuudessa.

  

**Cointelpro** (sanoista "**co**unter **intel**ligence **pro**gram", suom. "vastavakoiluohjelma") oli sarja salaisia ja usein laittomia Yhdysvaltain keskusrikospoliisi FBI:n ohjelmia, joiden tarkoituksena oli kotimaisten poliittisten järjestöjen tutkiminen, niihin soluttautuminen, niiden häpäiseminen ja niiden häiritseminen.

FBI on alusta alkaen käyttänyt salaisia operaatioita kotimaisia poliittisia ryhmiä vastaan. Cointelpro-operaatiot tehtiin vuosina 1956–1971, mutta samoja taktiikoita käytetään yhä. Niiden on väitetty käsittävän kohteiden häpäisyä psykologisella sodankäynnillä, yksityishenkilöiden ja ryhmien maineen tahraamista väärennettyillä asiakirjoilla ja kylvämällä valheellisia kertomuksia mediaan, häirintää, epäoikeudenmukaisia vankeusrangaistuksia ja lainvastaista väkivaltaa, jopa salamurhaamista. FBI:n ilmoittama motivaatio oli "kansallisen turvallisuuden varjeleminen, väkivallan estäminen sekä olemassaolevan sosiaalisen ja poliittisen järjestyksen ylläpitäminen 'häiritsemällä' ja 'neutralisoimalla' uhkana pidettyjä ryhmiä ja henkilöitä".

Kohderyhmät
-----------

FBI:n asiakirjat ovat näyttäneet, että 85 prosenttia Cointelpron resursseista kohdistettiin ryhmiin ja yksityishenkilöihin, joita FBI piti "kumouksellisina". Näihin kuului Jeffrey-Jonesin kirjan "The FBI: A History" mukaan: 

* Kommunisti- ja sosialistijärjestöjä
* Järjestöjä ja yksityishenkilöitä, joilla oli sidoksia vuosien 1954–1968 kansalaisoikeusliikkeeseen, mukaan lukien Martin Luther King, Jr. ja muita, joilla oli yhteyksiä Southern Christian Leadership Conference-, NAACP-, Congress of Racial Equality- ja muihin kansalaisoikeusjärjestöihin
* Musta nationalismi -ryhmiä
* American Indian Movement -aktivistiliike
* Laaja kirjo New Left -nimityksen alla tunnettuja järjestöjä, kuten Students for a Democratic Society -aktivistiliike ja Weathermen-ryhmä
* Lähes kaikki Vietnamin sotaa vastustavat ryhmät, mukaan lukien yksittäisiä opiskelijamielenosoittajia, joilla ei ollut sidoksia ryhmiin
* National Lawyers Guild -yhdistys
* Järjestöjä ja yksityishenkilöitä, jotka olivat sidoksissa naisten oikeuksia ajavaan kansalaisliikkeeseen
* Nationalistiryhmiä, kuten ne, jotka halusivat itsenäisyyttä Puerto Ricolle, "United Ireland", sekä kuubalaisia maanpakolaisliikkeitä mukaan lukien Orlando Boschin Cuban Power ja Cuban Nationalist Movement
* Muita merkittäviä yhdysvaltalaisia (esimerkiksi Albert Einstein, joka oli sosialisti ja usean kansalaisoikeusjärjestön jäsen, joutui FBI:n valvonnan kohteeksi vuosina juuri ennen Cointelpron virallista perustamista).

Loput 15 prosenttia Cointelpron resursseista käytettiin Ku Klux Klanin ja National States’ Rights Party -ryhmän kaltaisten valkoista ylivaltaa ajavien viharyhmien syrjäyttämiseen ja heikentämiseen.

FBI:n johtaja J. Edgar Hoover antoi direktiivejä Cointelpron ohjaamiseksi käskien FBI:n agentteja "paljastamaan, häiritsemään, johtamaan harhaan, häpäisemään, neutraloimaan tai muutoin eliminoimaan" näiden liikkeiden tekemisiä ja tekemään samoin niiden johtajille.
Agentti William C. Sullivan oli vastuussa Cointelprosta Hooverin alaisuudessa. Silloinen Yhdysvaltain oikeusministeri Robert F. Kennedy valtuutti joitakin näistä ohjelmista henkilökohtaisesti.

Churchin komitean löytöjä
-------------------------

*Tässä jaksossa keskitytään Churchin komitean kirjoihin II ja III ja Cointelprohon. Näiden kirjojen sivuviitteet ovat suoraan tekstissä.*

Vuosien 1972–74 Watergate-skandaali järkytti amerikkalaisia ja innosti monia kansanedustajia vaatimaan selvitystä tiedustelujärjestöistä. Tämä johti kahden komitean perustamiseen vuonna 1975: Otis Pike johti edustajainhuoneen komiteaa ja Frank Church senaatin komiteaa. Jälkimmäinen julkaisi vuosina 1975–76 14 raporttia: Books I–VI, Hearings 1–7 sekä Covert Action in Chile, 1963–1973. 

Tiedustelujärjestöillä oli useita salaisia ohjelmia: NSA:n Projekti Minaret seurasi Vietnamin sotaa vastustavien yhteyksiä. Näihin kuului senaattoreita (Frank Church, Howard Baker ym.), ihmisoikeusaktivisteja (Martin Luther King, Jr. ym.), toimittajia ja urheilijoita. Shamrock-ohjelmassa siepattiin miljoonia sähkeitä.II:168–169 CIA:n Projekti MK-Ultra keskittyi huumeisiin ja aivopesuun ja Operaatio Chaos Vietnamin sodan vastustajiin. 

### Cointelpron perustaminen

Kylmän sodan aikana Yhdysvaltain kommunistinen puolue nähtiin vakavana uhkana.III:15 Elokuussa 1956 FBI päätti virallistaa vuosia jatkuneen kommunistijahtinsa. Päätökseen vaikutti osaltaan se, että sarja Smith Act -oikeudenkäyntejä oli paljastanut yli 100 FBI:n ilmiantajaa.III:16–17

Vuonna 1957 Yhdysvaltain korkein oikeus teki täyskäännöksen ja kumosi Smith Act -lain tuomiot. FBI:n yksi päällikkö totesi: "Korkeimman oikeuden päätökset olivat tehneet Smith Actista teknisesti käyttökelvottoman… [Se] teki kommunistisen puolueen jäsenten syytteeseenpanon mahdottomaksi tuolloin." III:10

### Välinpitämättömyys laista

Vuonna 1940 Yhdysvaltain oikeuskansleri Robert H. Jackson oli varoittanut ylilyönnin mahdollisuudesta, koska kumouksellisuuden määrittelemiseen ei ole selvää standardia. Rikkaat voivat pitää köyhiä mahdollisina kumouksellisina. "Ikuinen valppaus on aina vapauden hinta." Tämä ohje unohdettiin FBI:ssa.II:4 Tiedustelupalvelu hylkäsi myös oikeusministeri Harlan F. Stonen asettaman standardin, jonka mukaan hallituksen huolenaiheena eivät olleet poliittiset mielipiteet vaan "sellainen toiminta, joka on kielletty Yhdysvaltain laeissa".II:165

Oikeusministeriö oli ilmoittanut FBI:lle vuonna 1956, että syytteeseenpano edellytti "todellista suunnitelmaa väkivaltaisesta vallankumouksesta". Vuonna 1960 ministeriö muistutti, että Yhdysvaltain perustuslain ensimmäinen lisäys vaati "enemmän kuin profetioita ja ennustuksia ja edellytti hallituksen vastaisia uhkia, joista voidaan osoittaa, että kansakuntaa ja sen kansalaisia uhkaa selvä ja välitön vaara."  III:449

FBI:n henkilöt myönsivät toisinaan, että tietyt toimet olivat laittomia, mutta ilmaisivat huolensa vain takaiskuista. Vielä vakavampaa oli se, että usein todettiin, että lakia ei yksinkertaisesti noudatettu.II:13–14 Kuulustellut FBI:n henkilöt kertoivat, että kunnollisten sääntöjen puute, innoton poliisi ja rajoittavat oikeuspäätökset tekivät mahdottomiksi perinteisten menetelmien käyttämisen. Lisäksi FBI:n toiminnassa saattoi olla imperiumin rakentamista, nimittäin William C. Sullivanin johtamana kotimaan tiedustelu laajensi huomattavasti reviiriään.III:5 Vaikka FBI oli ohjeistanut agentteja kertomaan ilmiantajille, että he eivät voi osallistua väkivaltaan, ymmärrettiin, että Ku Klux Klanissa ei voinut olla enkeli ja ilmiantaja.II:13

### Kohteiden kirjo

Cointelpron sisällä FBI:lla oli 5 perusohjelmaa: Communist Party, USA (1956–71), Socialist Workers Party (1961–69), White Hate Group (1964–71), Black Nationalist Hate Group (1967–71) ja New Left (1968–71).III:4 CP USA:n osuus oli yli puolet hyväksytyistä ehdotuksista.III:15

Rajanveto ei kuitenkaan ollut kovin tarkkaa, sillä kohteiden kirjo oli huikea. Neutralisoitavien ja häirittävien henkilöiden ja järjestöjen valinta vaihteli Mustien panttereiden puolueesta Martin Luther King Jr:ään, joka FBI:n mukaan oli väkivallattomuuden kannattaja, kommunisteista Ku Klux Klaniin ja väkivaltaisen vallankumouksen liikkeistä (Weathermen ym.) rauhallisen muutoksen kannattajiin (Southern Christian Leadership Conference ja Inter-University Committee for Debate on Foreign Policy ym.). Näin FBI omaksui roolin, jossa rikollisuuden ja laillisuuden välinen raja hämärtyi.III:27

Vanhan kaartin vasemmiston kannatuksen hiipuessa New Left (uusvasemmisto) -ohjelmaa vahvistettiin 1960-luvun lopulla,III:15 kuitenkaan kukaan FBI:ssa ei osannut määritellä, mitä New Left tarkoittaa.III:4 Musta nationalismi -ryhmään sisältyi ohjelman valvojan mukaan melkoinen määrä sellaisia järjestöjä, joita ei ehkä pidettäisi nykyään nationalisteina".III:4 NAACP:n kommunistiyhteyksien tutkinnan ensimmäisenä vuonna selvisi, että se pyrki välttämään kommunismia. FBI:n johto ei ollut vakuuttunut, joten tutkimuksia jatkettiin vielä 24 vuotta, samoin tuloksin.II:8

|  |
| --- |
| **FBI hyväksyi 2370 "vastavakoiluehdotusta". Tekniikoita riitti.**

---

* lehtiartikkeleiden (joskus FBI:n kirjoittamien) uusintapainosten lähettäminen nimettömänä kohteille
* nimettömien kirjeiden lähettäminen kohteen puolisolle, joissa syytettiin uskottomuudesta
* ilmiantajien käyttö kiistanalaisten kysymysten esille ottamiseen kokouksissa
* ryhmän jäsenen valheellinen leimaaminen ilmiantajaksi
* väkivaltaisten ryhmien väliseen katusotaan yllyttäminen
* yhteydenotto "laillisen ryhmän" jäseniin tarkoituksena paljastaa jäsenen väitetty kumouksellisuus
* yhteydenotto työnantajaan, jotta kohde saisi potkut jne.III:8

*Tämä on raakaa, kovaa, likaista bisnestä ja vaarallista.… Kaikki keinot olivat sallittuja.*
– Michael C. Sullivan, Book III, s. 7 |

### Menetelmät

Vuosina 1940–1973 CIA ja FBI avasivat yli 200 000 kirjettä laittomasti. Myös poliitikkojen (presidenttiehdokas Richard Nixon ja senaattorit Frank Church ja Edward M. Kennedy) kirjeitä tutkittiin.II:168 1960-luvulla FBI ponnisteli "New Left" -opiskelijamielenosoittajien mustamaalaamiseksi julkaisemalla mahdollisimman inhottavia valokuvia, levittämällä valeita, että tapahtumat oli peruttu ja kirjoittamalla "paljastavia" kirjeitä opiskelijoiden vanhemmille.II:9

### Vietnamin sota

Vietnamin sodan vastustaminen pyrittiin nujertamaan usealla taholla: 1960-luvulla presidentti Lyndon B. Johnson pyysi FBI:tä vertaamaan senaattoreiden Vietnam-lausuntoja kommunistisen puolueen linjaan ja paljastamaan johtavien sodanvastaisten senaattorien nimet.II:8 FBI lähetti päättäjille vääristeltyjä Vietnam-raportteja. Niissä korostettiin kommunistien vaikutusta sodanvastaisessa liikkeessä ja vähäteltiin sitä seikkaa, että suurin osa mielenosoittajista ei kannattanut kommunisteja.II:17

FBI valisti jopa yliopistojen professoreita Vietnamin sodasta. 50 kopiota artikkelista "Rabbi Vietnamissa sanoo, että vetäytyminen ei ole vastaus" postitettiin professoreille ja sodanvastaisen Vietnam Day Committee -jäsenille. Tarkoitus "oli vakuuttaa Yhdysvaltain ulkopolitiikan oikeellisuudesta Vietnamissa".III:34–35

### Martin Luther King, Jr.

Nobelin rauhanpalkinnon saaja Martin Luther King Jr. oli FBI:n kohteena vuoden 1963 lopusta kuolemaansa vuonna 1968 asti. Sodassa Kingiä vastaan olivat FBI:n mukaan kaikki keinot sallittuja. Mustamaalauskampanjan luonne ilmenee erityisesti kahdesta dokumentista:

Presidentti Lyndon B. Johnson ja Martin Luther King Jr Valkoisen talon kabinettihuoneessa vuonna 1966. – FBI tutki Kingiä kommunismin kannattamisesta periaatteella "syyllinen kunnes toisin todistetaan".II:7
Elokuussa 1963 tohtori King kertoi Washigtoniin marssineelle kansanjoukolle unelmastaan: "Kaikki Jumalan lapset, mustat ja valkoiset, juutalaiset ja pakanat, protestantit ja katoliset, voivat yhdistää kätensä ja laulaa vanhan neekerispirituaalin, 'Negro spiritual', sanoin: 'Vihdoinkin vapaa, vihdoinkin vapaa, kiitos Kaikkivaltiaan, vihdoinkin olen vapaa.'" FBI:ssa todettiin, että tällainen kansankiihotus teki Kingistä "maan vaarallisimman ja vaikutusvaltaisimman neekerijohtajan, 'Negro leader'". Pian tämän jälkeen ja muutama päivä sen jälkeen, kun Time-lehti oli valinnut Kingin "vuoden mieheksi", FBI päätti "ottaa hänet alas jalustaltaan", nollata hänen vaikutuksensa ja edistää oman ehdokkaansa pääsemistä "neekerikansan, 'Negro people', johtajan rooliin".II:11

Vuoden 1968 alussa FBI:n johto ilmoitti alaisille, että tohtori King oli tuhottava, koska häntä pidetään mahdollisena "messiaana", joka voisi vahvistaa Mustaa nationalismia ja joka voisi luopua väkivallattomuuden opistaan.II:11–12 Ennakoidessaan vuoden 1968 köyhien marssia Washington DC:hen FBI:n päämaja antoi ohjeet toimittaa "yhteistoiminnalliselle medialle" artikkelin, jonka tarkoitus oli "vähentää Martin Luther Kingin varainhankinnan menestystä". Toinen muistio selvitti, miten valokuvien avulla voitaisiin leimata kansalaisoikeusliikkeet aggressiivisiksi. FBI antoi tietojaan ystävällisille toimittajille sillä ehdolla, että lähdettä ei saanut paljastaa.II:16

### Johtopäätelmä


|  |  |  |
| --- | --- | --- |
| "| *Tutkimuksessa paljastuneiden väärinkäytösten perusteella komitea ei ole tyytyväinen sellaiseen kantaan, että pelkkä menneisyyden paljastaminen estää sen toistumisen.Selkeät oikeusnormit ja tehokas valvonta ovat välttämättömiä sen varmistamiseksi, että kotimainen tiedustelu ei itsessään heikennä demokratiaa, jota sen on tarkoitus suojella.* | "|
| **– Churchin komitea. Book II, s. 20** |

Katso myös
----------

|  |  |
| --- | --- |
| * Agent provocateur
* Congress for Cultural Freedom
* David Halberstam, Cointelpron kohde
* Ernest Hemingway, Cointelpron kohde
* Jean Seberg, Cointelpron kohde
* Kylmä sota
 | * Patriot Act
* Poliisiväkivalta
* The Weather Underground
* William Mark Felt, Cointelpron ylikomisario
* Valvonta
 |

Lähteet
-------

* Church, Frank ym.: Committee Books II & III ja FBI Cointelpro Documents (helppolukuisina osina, vain arkistossa) Koonnut Paul Wolf 1996–2004, icdc.com.  Arkistoitu.  
	+ Church, Frank ym.: *Intelligence Activities and the Rights of Americans*. Book II 396 sivua. US Government Printing Office, 1976. Arkistoitu.
	+ Church, Frank ym.: *Supplementary Detailed Staff Reports on Intelligence Activities and the Rights of Americans*. Book III 989 sivua. US Government Printing Office, 1976. Arkistoitu.
* Weiner, Tim: *Enemies: A History of the FBI*. Random House, 2012. ISBN 978-1-4000-6748-0.

### Viitteet

1. ↑  Church, Frank ym.: Book II (1976), Introduction and Summary: "3. Covert Action and the Use of Illegal or Improper Means", s. 10.
2. ↑  Wolf, Paul ym.: COINTELPRO: The Untold American Story (PDF, s. 11)  1.9.2001. The Civil Liberties Defense Center.  Arkistoitu 14.2.2019. Viitattu 18.12.2022.
3. ↑  Jalon, Allan M.. "A break-in to end all break-ins; In 1971, stolen FBI files exposed the government's domestic spying program.", Tribune Company, 2006-03-08. Luettu 2014-07-15. Archived from the original on 2013-12-03.
4. ↑  Churchill, Ward, and Jim Vander Wall, (1990), *The COINTELPRO Papers: Documents from the FBI’s Secret Wars Against Domestic Dissent,* Boston: South End Press, pp. xii, 303.
5. ↑  Church, Frank ym.: Book III (1976), The FBI’s Covert Action Program to Destroy the Black Panther Party, s. 185–223.
6. ↑  Norton, Ben: 45 Years after the US Government Killed Fred Hampton, His Message Lives on  4.12.2014. bennorton.com.  Arkistoitu .
7. ↑  Kifner, John: The Black Panther Toll is Now 28 (+ 8.12.1969: Poliisi iski Panttereiden linnakkeeseen – 4 tunnin tulitaistelu, Los Angeles; Poliisi surmasi 2 Panttereiden johtajaa, Chicago ym.)  7.12.1969. The New York Times.
8. ↑  Church, Frank ym.: Book III (1976), COINTELPRO: The FBI's Covert Action Programs Against American Citizens: "C. What Were the Purposes of COINTELPRO?", s. 5.
9. 1 2  Rhymes, Edward: Ghosts of COINTELPRO  18.10.2013. MintPress News.  Arkistoitu.  ,

	* Jeffreys-Jones, Rhodri: *The FBI: A History*, s. 189. YUP, 2007. ISBN 978-0-300-11914-5.
10. ↑  Gewertz , Ken: Albert Einstein, Civil Rights activist (vain arkistossa)  12.4.2007. Harvard University Gazette.  Arkistoitu .
11. ↑  COINTELPRO Revisited - Spying & Disruption - IN BLACK AND WHITE: THE F.B.I. PAPERS
12. ↑  A Huey P. Newton Story - Actions - COINTELPRO  2002. Public Broadcasting Service.  Arkistoitu.  ,

	* Newton, Huey, P.: War against the Panthers: A study of repression in America (PDF)  June 1980. libcom.org.  Arkistoitu .
13. ↑  Weiner 2012, s. 196: "Sullivan would become Hoover's field marshal…: Sullivanista tulisi Hooverin sotamarsalkka kansallisen turvallisuuden asioissa, FBI:n tiedustelupäällikkö ja Cointelpron komendantti. Tässä huippusalaisessa ja tiukasti lokeroidussa maailmassa, joka oli FBI FBI:n sisällä, Sullivan toimi Hooverin salaisimpien ja hämärimpien vaatimusten toteuttajana."
14. ↑  Weiner 2012, s. 233: "RFK knew much more about this surveillance…: RFK tiesi tästä valvonnasta paljon enemmän kuin koskaan myönsi. Hän itse uusi valtuutuksensa Levisonin toimiston salakuunteluihin ja hyväksyi Hooverin pyynnön kuunnella Levisonin kotipuhelinta, johon King soitti myöhään illalla useita kertoja viikossa."
15. ↑  Intelligence Related Commissions, Other Select or Special Committees and Special Reports intelligence.senate.gov.  Arkistoitu .
16. ↑  Young, Thomas: 40 years ago, Church Committee investigated Americans spying on Americans  6.5.2015. Brookings.  Arkistoitu .
17. ↑  Pilkington, Ed: Declassified NSA files show agency spied on Muhammad Ali and MLK  26.9.2013. The Guardian.  Arkistoitu. "Operation Minaret Set Up in 1960s to Monitor Anti-Vietnam Critics, Branded 'Disreputable If Not Outright Illegal' by NSA Itself"
18. ↑  Johnson, Marvin: The Dangers of Domestic Spying by Federal Law Enforcement (PDF)  January 2002. American Civil Liberties Union.  Arkistoitu .
19. ↑  Trifunov, David: Those times the CIA used American spies to spy on Americans  19.3.2014. The World.  Arkistoitu .

Aiheesta muualla
----------------

* The New York Times: The Greatest Heist You've Never Heard Of; Dokumenttielokuva 7.1.2014. – Cointelpron salaisuuksien paljastuminen; Youtube.

  

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:COINTELPRO  –  12.9.2014 versio